નવરાત્રિમાં નવ છિદ્રોવાળા માટીના કુંભ-ગરબાનું સ્થાપન કરવામાં આવે છે. નવ છિદ્રવાળો કુંભ એ સંસારી જીવના શરીરનું પ્રતીક છે, એમાં રહેલા પ્રક્ટેલા દીપક-દીવો એ ચૈતન્યનું પ્રતીક છે. માતાની શક્તિનું પ્રતીક છે. આપણે સંસારી જીવને પોતાના દરેક કાર્યમાં, દરેક પ્રવૃત્તિમાં અને તેના ધર્મ, અર્થ, કામ અને મોક્ષના ચારેય પુરુષાર્થમાં શક્તિ અત્યંત જરૂરી છે. શક્તિ વિના જીવ જડવત્ થઈ જાય. જીવમાં શક્તિનો સતત નિરંતર સ્રોત વૃદ્ધિ કરે અને વૃદ્ધિ થાય એ માટે સ્ત્રી-પુરુષ માતાની આરાધના કરે છે. અને મા પાસે માગણી કરે છે કે તેને અખંડ દિવ્યશક્તિ પ્રદાન કરે અને એથી જ આ શક્તિના પ્રતીકરૂપ ગરબાને મધ્યમાં રાખી સ્ત્રી-પુરુષો ગરબે ઘૂમે છે. ગરબે ઘૂમવું એ આ દિવ્યશક્તિના પ્રતીકરૂપ માતાના ગરબાની ભક્તિ, ઉપાસના અને આરાધના છે.